
Témavezető: Dr. Zsédely Eszter, egyetemi adjunktus
 Annak ellenére, hogy a kecsketenyésztés kis volument képvisel a hazai állattenyésztésben, mégis a vidékfejlesztési programokban fontos szerepe lehetne.
 Munkánkkal a ZENFE pályázat (TÁMOP-4.1.C-12/1/KONV-2012-0012) 5.1. alprojektjéhez kapcsolódtunk. A dolgozat célkitűzése az volt, hogy a Szigetvári kistérségben hosszabb ideje kecsketartással foglalkozó gazdaságokban készített sajtok minőségét értékeljük. Három mintavételi helyet választottunk, ahol fontos a legeltetés. Ezeket összehasonlítottuk két Győr-Moson-Sopron megyei kecsketenyésztő gazdaságban készített sajttal, valamint egy tejüzem termékével is.
 A következő célkitűzéseink voltak: a vizsgált kecskesajtok átlagos tápanyagtartalmának összehasonlítása más országok kecskesajtjaival, a kecskesajt táplálkozási értékének vizsgálata a táplálkozási ajánlások szempontjából, a kecskesajt összetételét befolyásoló tényezők - tartás, takarmányozás; laktációs stádium; fajta – vizsgálata. A munka során három alkalommal a hat mintavételi helyen összesen 21 kecskesajt mintát gyűjtöttünk. Meghatároztuk a sajtok bruttó energia-, szárazanyag-, fehérje-, zsír-, hamu-, Ca- és sótartalmát, valamint a zsírsavprofilját. A kapott adatok statisztikai értékelését Microsoft Excel 2010 program segítségével végeztük el.
 A hazai kecskesajtok beltartalmát összehasonlítva más országok sajtjaival, azt tapasztaltuk, hogy összetételük alapján az európai sajtok közül leginkább a francia termékekhez hasonlítanak. A kecskesajt táplálkozási értéke hasonló vagy jobb, mint a tehéntejből készült sajtoké, ezért jól beleilleszthető az egészséges táplálkozásba.
 A sajtok összetételét befolyásoló tényezők közül a tartás, takarmányozás hatása tűnik legnagyobbnak, a zsírsavösszetétel a legeltetés esetén kedvezőbb. A laktációs stádiumnak kisebb hatása volt, csak a sajtok fehérjetartalma nőt szignifikánsan a laktáció végére a laktáció elejéhez képest. A fajtának csekély hatása volt, de ezt érdemes lenne nagyobb mintaszámmal megerősíteni.
 Az eredmények alapján összefoglalóan megállapítható, hogy a szigetvári kistérségben javasolható a kecskeágazat fejlesztése tejtermelési céllal, hiszen kedvezőek a terület földrajzi adottságai, ezenkívül az itt élő gazdák szaktudása is értékes segítség lehet.



